b'\n_START_ARTICLE_\nProjekcijski testi\n_START_SECTION_\nRorschachov diagnosti\xc4\x8dni preizkus\n_START_PARAGRAPH_\nRorschachov diagnosti\xc4\x8dni preizkus je projekcijska tehnika za diagnosti\xc4\x8dno in prognosti\xc4\x8dno oceno normalne in motene osebnosti. Primeren je za odrasle in otroke od 3. leta starosti naprej. Avtor preizkusa je Hermann Rorschach, v Sloveniji pa ga je priredil dr. Borut \xc5\xa0ali.  Peta popravljena in dopolnjena izdaja priro\xc4\x8dnika (v dveh delih) je iz\xc5\xa1la leta 1996. Rorschachov preizkus uporabljamo za diagnosti\xc4\x8dno in prognosti\xc4\x8dno oceno normalne in abnormne osebnosti, in sicer tako v psihodiagnosti\xc4\x8dni praksi kot tudi v znanstvenem raziskovanju. Kot izrazito projekcijska tehnika je preizkus prete\xc5\xbeno celostno usmerjen. Daje vrsto podatkov o kompleksnih potezah osebnosti, njihovih medsebojnih odnosih in t. i. podstrukturah osebnosti (intelekt, \xc4\x8dustvovanje, jaz). Posameznik opisuje deset predlog s packami. Iz zna\xc4\x8dilnosti spoznavnih procesov lahko sklepamo na osebnostne lastnosti posameznika. Odgovori na projekcijske dra\xc5\xbeljaje so pogojeni z naravo dra\xc5\xbeljajev, s preizkusno situacijo, s t. i. jezikovnim filtrom pri posamezniku in s posameznikovo osebnostjo, kon\xc4\x8dni rezultat pa je odvisen tudi od subjektivnih lastnosti interpretatorja.\n_START_SECTION_\nProjekcijski preizkus Nedokon\xc4\x8dani stavki\n_START_PARAGRAPH_\nProjekcijski preizkus Nedokon\xc4\x8dani stavki je namenjen ugotavljanju prilagojenosti posameznika in diagnosticiranju psihogenih motenj vedenja ter osebnosti. Namenjen je mladostnikom in mlaj\xc5\xa1im odraslim. Testiranje je lahko posamezno ali skupinsko. Avtor Stanislav Bras je test pripravil leta 1974 na osnovi Sacksovega testa nedokon\xc4\x8danih stavkov, takrat je bil pri nas tudi prvi\xc4\x8d izdan._NEWLINE_Pri projekcijskem preizkusu Nedokon\xc4\x8dani stavki predpostavljamo, da testiranec z odgovori projecira emotivno-motivacijske lastnosti svoje osebnosti. Zanimajo nas \xc5\xa1tiri podro\xc4\x8dja posameznikovega prilagajanja: (1) Dru\xc5\xbeina (stali\xc5\xa1\xc4\x8da do matere, o\xc4\x8deta, cele dru\xc5\xbeine); (2) Spolnost (stali\xc5\xa1\xc4\x8da do nasprotnega spola, do heteroseksualnih odnosov); (3) Medosebni odnos (ob\xc4\x8dutja do ljudi izven dru\xc5\xbeine, mnenje o ob\xc4\x8dutjih drugih do testiranca); (4) Do\xc5\xbeivljanje in pojmovanje samega sebe (bojazni, ob\xc4\x8dutja krivde, cilji, stali\xc5\xa1\xc4\x8da do lastnih sposobnosti, preteklosti, prihodnosti). Dodana sta \xc5\xa1e dva nedokon\xc4\x8dana stavka o po\xc4\x8dutju na preizku\xc5\xa1nji.\n_START_SECTION_\nProjekcijski preizkus Mozaik\n_START_PARAGRAPH_\nProjekcijski preizkus Mozaik je neverbalni preizkus za odkrivanje razli\xc4\x8dnih klini\xc4\x8dnih slik. Preizkus je namenjen otrokom, mladostnikom in odraslim. Test je pri nas prvi\xc4\x8d iz\xc5\xa1el leta 1975, iz ameri\xc5\xa1ke verzije pa ga je priredil in dopolnil Stanislav Bras. Testni material je bil oblikovan in prvikrat publiciran v Centru za psihodiagnosti\xc4\x8dna sredstva leta 1976, dopolnjen priro\xc4\x8dnik pa je iz\xc5\xa1el leta 1987. Testno gradivo predstavlja 400 raznobarvnih plo\xc5\xa1\xc4\x8dic razli\xc4\x8dnih oblik in barv. Iz teh plo\xc5\xa1\xc4\x8dic oseba sestavi na posebno podlago \xc2\xbbkarkoli \xc5\xbeeli\xc2\xab. Izdelke ocenjujemo kot celoto ali pa na podlagi opa\xc5\xbeenih zna\xc4\x8dilnosti (kriterijev).'